Michael Aastrup Jensen (V), 2023-05-09:
Tak for det, formand, og også fra Venstres side skal der lyde en tak til ministeren for redegørelsen.
Det er ikke mindst også en rigtig god anledning til, at vi diskuterer udviklingspolitik og -strategi i Folketingssalen.
Det er ikke hver dag, for at sige det meget mildt, at vi får lejlighed til det, og det synes jeg faktisk kun er rigtig positivt.
Fra Venstres side er der jo ikke nogen tvivl om, at udviklingspolitik er et rigtig, rigtig vigtigt element i vores udenrigs- og sikkerhedspolitiske tanker.
Det kan vi jo tydeligt se, i forhold til hvordan og hvorledes krigen i Ukraine har haft voldsomt stor påvirkning
, og derfor er jeg rigtig stolt af, at vi så massivt, reelt hele Folketinget, har bakket op omkring, at vi skulle hjælpe Ukraine.
Der er rigtig meget fokus på den militære støtte, vi har givet Ukraine, men vi har jo også gjort så meget andet, og derfor er det rigtig godt, at vi også er gået langt i forhold til at bakke op, både med massiv nødhjælp på den korte bane, men også med massiv hjælp i forhold til at genopbygge landet, for det er jo den fase, vi skal ind i nu.
Når ukrainerne heroisk har forsvaret Kyiv og er i gang med at få russerne klemt mere og mere tilbage, jamen så skal vi selvfølgelig også have tænkt over, hvordan landet kan komme på fode og udvikle sig på den fremtidige bane.
Derfor er jeg også meget stolt af, at vi i Danmark har taget den opgave på os, som præsident Zelenskyj bad os om, nemlig at Mykolaiv igen skal være en blomstrende storby, en pulserende storby.
Her går danske virksomheder hånd i hånd med danske skattekroner, så vi virkelig kan få vores gode projekter op at stå.
Så allerede den dag i dag er der jo kommet adgang til rent vand, adgang til strøm og lignende, og det er noget, Danmark har stået bag.
Så ved jeg jo godt, at der er nogle, som sådan taler om, at det med den massive støtte, vi giver til nærområderne, selvfølgelig også har nogle konsekvenser, og det er jo rigtigt.
Men jeg synes bare, at vi en gang imellem også skal prøve at holde fast i, hvad det egentlig er, vi tidligere har sagt er vigtigt i forhold til nødhjælp.
Der er egentlig to ting, groft sagt.
Den ene ting er, at vi bør bruge 0,7 pct. af vores bni på udviklingsstøtten som et minimumsmål, og som er det, FN anbefaler.
Det siger vi ja til.
Det er der faktisk cirka kun fem lande i verden der gør.
Fem lande i verden bruger 0,7 pct. af bni.
Vi gør det; vi gør det, og vi har faktisk gjort det i i hvert fald alle de år, jeg har siddet i Folketinget, som nu er 18 år, og man har også gjort det før.
Så det er mål nr. 1.
Mål nr. 2 har jo været, som vi også hele tiden har sagt i alle de forskellige konflikter, der har været – og der har været mange igennem alle de år, jeg i hvert fald har haft noget med politik at gøre – at vi gerne går ind og giver hjælp til et område, men at det er endnu vigtigere, at landene, der er i naboområderne, bakker massivt op.
Hvor mange gange har vi ikke diskuteret både i pressen og i Folketingssalen, hvor sørgeligt det er, at f.eks. de rige golfstater ikke hjalp mere til i forhold til Irak, i forhold til Syrien og alt muligt andet?
Derfor er mål nr. 2, at når der er en konflikt i et nærområde, er det selvfølgelig også nærområdet, som må træde til og hjælpe massivt, og det er præcis det, vi gør, og det er jeg stolt af.
Noget, som vi derfor også skal prioritere, er, hvordan vi får den nye udviklingspolitiske strategi til at fokusere på bl.a. ungeinddragelse.
Jeg synes jo, det er rigtig godt, at vi har haft et naboskabsprogram igennem efterhånden mange år under skiftende regeringer, for naboskabsprogrammet og støtten i forhold til de lande, der er voldsomt presset af Rusland og bliver det mere og mere, er vigtigt, men noget af det, som vi virkelig også har brug for i naboskabsprogramsregi, er ung til ung-kontakten og at sørge for, at den fremtidige generation, som gerne skulle bære den europæiske fakkel og ild i sig, også ved, at der er nogle i Danmark, som faktisk gerne vil være med dem og vil bakke dem op – vil bakke dem op i at få deres land, som bliver presset af Rusland, til at være et bedre demokrati, være et bedre land, være et europæisk land.